**meghívó**

**Budapest Főváros II. Kerületi Önkormányzat Képviselő-testületének**

Közoktatási, Közművelődési, Sport, Egészségügyi Szociális és Lakásügyi Bizottsága



A Közoktatási, Közművelődési, Sport, Egészségügyi, Szociális és Lakásügyi Bizottság rendes ülésére

**2023. augusztus 29. 15.00.óra**

Helyszín

Budapest II. Kerületi Polgármesteri Hivatal (1024 Bp. Mechwart liget 1.)

**nagy tárgyaló**

Tervezett napirend:

1.Javaslat a Budapest Főváros II. Kerületi Önkormányzat II. sz. Gondozási Központ 2022. évről szóló beszámolójának elfogadására

2.Javaslat a Magyar Máltai SzeretetszolgálatEgyesületKözép-Magyarországi Régiójának 2022. évről szóló beszámolójának elfogadására

3.Javaslat a Magyar Máltai Szeretetszolgálat Egyesülettel a hajléktalan személyek  rehabilitációjára feladat-ellátási  szerződés megkötésére (testületi)

4.Javaslat a 2023/ 2024. tanévi felsőoktatási ösztöndíjpályázat kiírására

5.Javaslat az Közművelődési Keret terhére beadott pályázati program módosításáról

6.Javaslat tanulmányi ösztöndíjpályázat elbírálására (zárt)

7.Javaslat „Hajós Alfréd Sport Ösztöndíj” odaítélésére (zárt)

8.Személyi térítési díj méltányosság (zárt)

9.Testületi anyag véleményezése – Köztemetés költségének viselésével kapcsolatos IX-615-6/2023 ügyiratszámú elsőfokú döntéssel szembeni fellebbezés (zárt)

10. Köztemetés költségének méltányosságból történő csökkentése (zárt)

11.Létfenntartási támogatás méltányosságból történő megállapítása (zárt)

12.Sajátos nevelési igényű gyermeket nevelő családok támogatása elnyert pályázatok elszámolása  2022. év (zárt)

13.Egyebek

Budapest, 2023. augusztus 24.

Kiss Roland sk.

a bizottság elnöke

***1.sz. napirend***

**E L Ő T E R J E S Z T É S**

**a Budapest Főváros II. Kerületi Önkormányzat Képviselő-testülete**

**Közoktatási, Közművelődési, Sport, Egészségügyi, Szociális és Lakásügyi Bizottságának 2023. augusztus 29-ei ülésére**

**Előterjesztő: Humánszolgáltatási Igazgatóság Intézményirányítási Osztály**

**Ötvös Zoltán osztályvezető**

**Tárgy:** Javaslat a Budapest Főváros II. Kerületi Önkormányzat II. sz. Gondozási Központ 2022. évről szóló beszámolójának elfogadására

*A napirend zárt ülésen történő tárgyalást nem igényel*

**Tisztelt Bizottság!**

A szociális igazgatásról és szociális ellátásokról szóló 1993. évi III. törvény (továbbiakban: Szt.) 92/B. § (1) bekezdésének d) pontja kimondja: *"A személyes gondoskodást nyújtó szociális intézmény állami fenntartója ellenőrzi és évente egy alkalommal értékeli a szakmai munka eredményességét."*

A fenntartó képviseletében a szociálpolitikai referens 2023. július 4. napján ellenőrzést tartott az intézményben. Az ellenőrzésen áttekintésre került a szakmai munkát segítő hatályos jogszabályokon alapuló dokumentumok használata. A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SZCSM. rendelet 5/A és 5/B §-a írja elő az alapdokumentumok kötelező adattartamát. Mind a Szakmai Program, mind az SZMSZ a 2018. évben készült, ezért javasolt a felülvizsgálatuk 2023. év őszén.

A közösségi pszichiátriai ellátás az éves beszámolóikban megfogalmazza azt a célkitűzést, hogy a megfelelő ingatlan esetében biztosítani szeretné a pszichiátriai betegek nappali ellátását is az ellátási szerződés helyett. Jelenleg is számos olyan szabadidős programot szerveznek, melyek nem tartoznak a közösségi ellátás feladatköréhez, de az ellátottak örömmel vesznek részt a programokon.

A demens nappali ellátás igénye is jóval több, mint az engedélyezett 7 fő. Az ellátást példaértékű, jó híre Budapest és az agglomerációban is ismert, gyakorta érkeznek „tanulmányútra” az intézménybe olyan szakemberek, akiknek a településén még nincs ilyen ellátás, de bevezetését tervezik a közeljövőben.

Az intézmény már 2 alkalommal - professzionális szervezéssel - helyet adott a szociális szférában dolgozók kötelező továbbképzésének.

Az önkormányzat Szervezeti és Működési Szabályzatáról szóló 13/1992.(VII.01.) önkormányzati rendelet 11. melléklete 6.1.15. pontja alapján a Bizottság dönt: ***a szociális****, és gyermekjóléti* ***szolgáltatást nyújtó önkormányzati intézmények***és *az önkormányzattal szerződéses jogviszonyban álló szolgáltatók szakmai tevékenységéről szóló beszámolóinak elfogadásáról.*

Kérem a Tisztelt Bizottságot, hogy szíveskedjen a 2022. évi beszámolót megtárgyalni és elfogadni.

HATÁROZATI JAVASLAT

Budapest Főváros II. Kerületi Önkormányzat Képviselő-testületének Közoktatási, Közművelődési, Sport, Egészségügyi, Szociális és Lakásügyi Bizottsága a Budapest Főváros II. Kerületi Önkormányzat II. sz. Gondozási Központ (1022 Budapest, Fillér utca 50/b.) - a határozat mellékletét képező - 2022. évre vonatkozó szakmai beszámolóját megtárgyalta, elfogadta és az intézmény szakmai munkáját eredményesnek értékeli.

Felelős: Bizottság elnöke

Határidő: 2023. 10.01.

Budapest, 2023. 08. 23.

Őrsi Gergely

polgármester megbízásából eljárva

Ötvös Zoltán

osztályvezető

*határozat melléklete*

II. számú Gondozási Központ

1022 Budapest Fillér u. 50/b

BESZÁMOLÓ 2022.

Készítette: Kajcsáné Geszner Barbara, Intézményvezető

(Szakfeladatok vezetőitől kapott beszámolók felhasználásával.)

1. **Az ellátások bemutatása, az ellátotti célcsoportok jellemzői**

**1.1. Az ellátottak számának alakulása, összevetve az előző évi adatokkal (2022.dec. 31. adat)**

|  |  |  |  |  |  |  |
| --- | --- | --- | --- | --- | --- | --- |
| Év | Étkezés (fő) | Házi segítségnyújtás  (fő) | Nappali ellátás  (fő) | Demens  nappali  ellátás  (fő) | Közösségi szolgáltatás  (fő) | **Megállapodások összesen** |
| 2021 | **96** | **108** | **60** | **9** | **41** | **314** |
| 2022 | **100** | **113** | **62** | **9** | **41** | **325** |

**1.2. Az ellátottak életkor szerinti bemutatása (2022.dec. 31. adat)**

|  |  |  |  |  |  |  |
| --- | --- | --- | --- | --- | --- | --- |
|  | Étkezés (fő) | Házi segítségnyújtás (fő) | Nappali ellátás (fő) | Demens  nappali  ellátás (fő) | Közösségi szolgáltatás (fő) | **Megállapodások összesen** |
| **FÉRFIAK** | | | | | | |
| 40 év alatt | 2 |  |  |  | 2 | **4** |
| 40-59 év | 4 | 2 |  |  | 10 | **16** |
| 60-64 év | 2 |  |  |  | 3 | **5** |
| 65-69 év | 3 | 1 | 2 |  |  | **6** |
| 70-74 év | 3 |  | 2 |  |  | **5** |
| 75-79 év | 7 | 6 | 2 |  |  | **15** |
| 80-89 év | 9 | 10 | 6 | 2 |  | **27** |
| 90 év felett | 3 | 4 | 1 |  |  | **8** |
| **Férfiak összesen** | **33** | **23** | **13** | **2** | **15** | **86** |
| **NŐK** | | | | | | |
| 40 év alatt |  | 1 |  |  | 4 | **5** |
| 40-59 év | 7 | 1 | 1 |  | 11 | 20 |
| 60-64 év | 4 |  | 2 |  | 4 | 10 |
| 65-69 év | 4 | 2 | 4 |  | 6 | 16 |
| 70-74 év | 9 | 3 | 8 | 1 |  | 21 |
| 75-79 év | 11 | 7 | 13 | 1 | 1 | 33 |
| 80-89 év | 23 | 53 | 19 | 4 |  | 99 |
| 90 év felett | 9 | 23 | 2 | 1 |  | 35 |
| **Nők összesen** | **67** | **90** | **49** | **7** | **26** | **239** |
| **Férfiak és nők összesen** | **100** | **113** | **62** | **9** | **41** | **325** |

* 1. **Az ellátottak jövedelmi kategóriák szerinti bemutatása (2022.dec. 31. adat)**

|  |  |  |  |  |
| --- | --- | --- | --- | --- |
| Jövedelmek (Ft) | Étkezés (fő) | Házi segítségnyújtás (fő) | Demens  nappali  ellátás (fő) | **Megállapodások összesen** |
| 0-28 500 | 3 | - | - | **3** |
| 28 501-57 000 | 4 | 1 | - | **5** |
| 57 001-85 500 | 9 | 2 | - | **11** |
| 85 501-114 000 | 17 | 6 | - | **23** |
| 114 001-142 500 | 13 | 10 | 1 | **24** |
| 142 501- | 54 | 94 | 8 | **156** |
| **Összesen** | **100** | **113** | **9** | **222** |

Az idősek nappali ellátása és közösségi ellátás tekintetében nem áll rendelkezésre jövedelmi adat.

**1.4. Az adott évben az ellátásba bekerülők és kikerülők száma, a kikerülés okai**

|  |  |  |  |  |  |  |
| --- | --- | --- | --- | --- | --- | --- |
| KIKERÜLÉS (fő) | | | | | | BEKERÜLÉS (fő) |
|  | Exit | Saját kérés | Bentlakásos intézménybe kerülés | Két hónapot meghaladóan nem vette igénybe a  szolgáltatást | **Összesen** | **Összesen** |
| Házi segítségnyújtás | 28 | 8 | 3 | 26 | **65** | **70** |
| Étkeztetés | 13 | 16 | 1 | 13 | **43** | **47** |
| Nappali ellátás | 1 | 6 | - | 4 | **11** | **13** |
| Demens nappali  ellátás | 2 | - | 3 | 2 | **7** | **7** |
| Közösségi szolgáltatás | - | 1 | - | 1 | **2** | **2** |
| **Összesen** | **44** | **31** | **7** | **46** | **128** | **139** |

1. **Az intézmény feladatainak ellátására vonatkozó szakmai program megvalósulása**

**2.1. A feladatellátás szakmai tartalma, módja, a biztosított szolgáltatások formái, köre**

**Házi segítségnyújtás**

***Célja:***

Gondoskodni

- azokról az időskorú személyekről, akik otthonukban önmaguk ellátására saját erőből nem képesek és róluk nem gondoskodnak,

- azokról a pszichiátriai betegekről, fogyatékos személyekről, valamint szenvedélybetegekről, akik állapotukból adódóan az önálló életvitellel kapcsolatos feladataik ellátásában segítséget igényelnek, de egyébként önmaguk ellátására képesek,

- azokról az egészségi állapotuk miatt rászoruló személyekről, akik ezt az ellátási formát igénylik,

- azokról a személyekről, akik a rehabilitációt követően a saját lakókörnyezetükbe történő visszailleszkedés céljából támogatást igényelnek önálló életvitelük fenntartásához

Segítséget nyújtani ahhoz, hogy az ellátást igénybe vevő fizikai, mentális, szociális szükséglete

- saját környezetében,

- életkorának, élethelyzetének és egészségi állapotának megfelelően,

- meglévő képességeinek fenntartásával, felhasználásával, fejlesztésével biztosított legyen.

***Feladata:***

A házi segítségnyújtás keretében szociális segítés vagy személyi gondozás nyújtható.

 Szociális segítés keretében biztosítani kell:

*a)* a lakókörnyezeti higiénia megtartásában való közreműködést,

*b)* a háztartási tevékenységben való közreműködést,

*c)* a veszélyhelyzetek kialakulásának megelőzésében és a kialakult veszélyhelyzet elhárításában történő segítségnyújtást,

*d)* szükség esetén a bentlakásos szociális intézménybe történő beköltözés segítését.

 Személyi gondozás keretében biztosítani kell:

*a)* az ellátást igénybe vevővel a segítő kapcsolat kialakítását és fenntartását,

*b)* a gondozási és ápolási feladatok elvégzését,

*c)* a szociális segítés szerinti feladatokat.

A házi segítségnyújtás szakfeladatán, továbbra sincs üres álláshelyünk, mind a 14 státusz betöltött (december 31. állapot). Ez az ágazatban nagyon ritka. Országszerte tapasztalható, hogy a megüresedő álláshelyeket nagyon nehéz feltölteni a jelentkezők hiánya okán, éppen ezért tartom fontosnak, hogy a lehető legjobb munkakörülményeket, és biztos nyugodt hátteret tudjon biztosítani az intézmény minden dolgozója számára. Fizikai erőnlétre, rugalmasságra, magas fokú empátiára van szükség, hogy az egyre nehezedő feladatokat el tudja látni, az itt dolgozó kolléga, igazán komoly fizikai és lelki stabilitás szükséges ehhez. Egy fő gondozó átlagosan 8,07 fő gondozottat lát el. (2022. december 31. ellátotti létszámmal számolva.) A szakképzettségi arány 93%-os. Jelenleg 13 fő szakképzett, és egy szakképzetlen munkatársunk dolgozik a területen. Az utóbbi, kizárólag csak segítés feladatokat lát el, melyekhez kevesebb kompetencia meglétét írja elő az irányadó rendelet. Az ő felvételére a járvány kezdetén került sor az idősek megszerették, szívesen fogadják a fiatal lányt.

Egy gondozónő átkerült házon belül a demens ellátásba, hiányát megéreztük, hisz ő már több, mint 10 éve dolgozott velünk, és nem csak mi, hanem az ellátottak is nagyon szerették. Szerencsére érkezett helyette új munkaerő, aki jól beilleszkedett a csoportba.

Mivel 2022-ben már több lehetőség is rendelkezésre állt az oltás felvételére, a gondozók

93 % -a beoltatta magát. Sajnos ez nem jelentette azt, hogy nem fertőződhettek meg a vírussal, így ebben az évben is volt több munkatársunk, aki megbetegedett. Tekintettel arra, hogy esendő korú emberekkel foglalkozunk, az eljárásrendünk meghatározta a fertőzés gyanúja esetén szükséges protokollt. Minden dolgozó, aki megfázásra utaló jeleket tapasztalt magán, a munkanapját az intézményben kezdte, és elvégeztünk egy tesztet. Akkor folytathatta az idősek között a munkát, ha negatív eredményt mutatott a vizsgálat. Az ágazatban dolgozók plusz 10 nap szabadsággal rendelkezhettek, amit ilyen esetekben fel is tudtak rögtön használni, így nem volt szükség (vagy jóval kevesebb) betegállományra.

A védőfelszerelés használata a mindennapjaink részévé vált. Nagyon sok gumikesztyű, fertőtlenítő és maszk fogyott, és fogy a mai napig.

2022 év folyamán, összesen 178 rászorulót láttunk el, idén is nagy volt az ingadozás az ellátottjaink között.

A sok éves tendencia folytatódott, majdnem négyszer annyi nő gondozottunk volt, 113 főből 89 nő és 24 férfi. Legtöbben a 80-89 éves korosztályból kerültek ki. Több olyan idősünk hunyt el, vagy került idősotthonba, akiket már évek óta gondoztunk. Tapasztalatunk szerint, nem volt olyan nehéz szociális otthonba kerülni, mint korábban.

Az előző évekhez hasonlóan, most is sok a daganatos, és egyre több a demens beteg ember. Több leendő ellátottunknál, már el sem tudtuk kezdeni a munkát, mert kórházba került, vagy elhunyt mielőtt segíthettünk volna.  Még most is, mint a járvány idején többen kértek csak vásárlásban, gyógyszer kiváltásban segítséget.

Nehézségein is adódtak pl. egy nagyon túlsúlyos fiatalember kérte a gondozását. Az ő ellátása nagyon nehéz, a szó szoros, illetve az átvitt értelmében is. A vele való munkát nagyban nehezíti, hogy a terápiáját (diéta) nem tartja, orvosi intelmeket nem fogad meg. Vele együtt, négy ötven év körüli férfi volt a rendszerünkben. A másik fiatal férfi, nyaktól lefelé van lebénulva, a harmadik pedig, baleset miatt elvesztette a látását, mozgássérült lett. A negyedik férfit az édesanyja látja el, mivel szklerózis multiplex betegsége okán teljeskörű ápolást igényel. Ha az anya valamiért nem tud otthon lenni, akkor kéri a segítségünket. Az ő ellátásuk igen megterhelő volt mindenki számára testileg, lelkileg egyaránt.

Ebben az évben is volt két olyan kliensünk, akikhez naponta kétszer jártunk az állapotuk, illetve segítő családtag hiánya miatt.

A gondozottjaink kb.15-20 %-a küzd a demencia valamilyen fokával.

Előfordul, hogy a segítés folyamatát épp maga az ellátott nehezíti, vagy épp akadályozza meg. Van olyan gondozottunk, aki nem engedi a lakás rendben tartását, takarítását, ami elhanyagolt. Ő csak annyit kér és enged, hogy segítsük ki az ágyból. Felvettük a kapcsolatot a lányával, aki elmondta, hogy édesanyja rá sem hallgat, nem tudja meggyőzni arról, hogy nem higiénikus a környezet, amiben él. Ilyenkor hiába látjuk, hogy mennyi mindent lehetne tenni egy komfortosabb élet kialakításáért, nem avatkozhatunk be durván az idős ember magánéletébe.

Több hozzátartozó kért abban segítséget, hogy amíg ők intézik a saját ügyeiket, addig a gondozók felügyeljék a gondozottat. A kísérés és a séta is fontos lett az időseknek. A bezártság után végre ki tudtak szabadulni a lakásaikból. Azt tapasztaltuk, hogy sokan legyengültek a mozgás hiánya miatt, de legalábbis sokkal bizonytalanabbul közlekedtek kinn az utcán.

A gondozottjainktól rengeteg pozitív visszajelzést kapunk a gondozók munkájával kapcsolatban, nagyon hálásak a jelenlétükért, segítségükért. Persze akadt olyan is, aki folyamatosan panaszkodott, szerencsére a 178 főből (éves szinten) csak egy hölgy volt! Ő a járvány ideje alatt kérte a segítségünket, azóta is folyamatosan igényli a bevásárlást és a gyógyszer kiváltást, de sajnos a természete miatt nagyon nehéz vele együttműködni.

A szállításhoz használt autót már nagyon sok idős ellátottunk ismeri, és használja ki annak lehetőségét. A gondozók is szeretik, és hálásak érte, hiszen nagy segítség amikor nehezebb súlyú, vagy nagyobb terjedelmű vásárolt termékeket kell az időseknek házhoz szállítani.

A Gondozási Központ szolgáltatásai között 2022-ben is volt párhuzamosság. A nappali ellátásból néhány fő a házi segítségnyújtást is igénybe veszi.

Az év közben megszűnt ellátottakat is figyelembe véve, összesen 178 fő rászorult idős emberről gondoskodott az intézmény a házi segítségnyújtás keretein belül.

Az, hogy milyen rendszerességgel és mennyi időt szükséges eltölteni egy adott ellátottnál, az rendkívül változatos képet mutat.

Az alábbi táblázat részletesen kimutatja az ellátottak igényének rendszerességét:

|  |  |
| --- | --- |
| gyakoriság | igénybevétel/fő |
| hetente 1x | 40 |
| hetente 2x | 28 |
| hetente 3x | 13 |
| naponta 1x | 26 |
| naponta 2x | 2 |
| hetente 2x2 | 1 |
| havonta 1x | 3 |
| **összesen:** | **113** |

Mindig előre megbeszélt időpontban keressük fel az ellátást igénylőt. Ez fontos, hiszen a kerületben egyre több visszaélésről hallunk, amikor az önkormányzatra, vagy a gondozási központra hivatkozva szeretnének illetéktelenek bejutni, az idős emberek lakásába. A látogatásunk során kerül meghatározásra, hogy milyen mértékű gondozási szükséglete van az igénylőnek, illetve milyen típusú házi segítségnyújtásra jogosult. Ha önellátása csak kisebb mértékben csökkent, akkor szociális segítés nyújtható, de ha ez az önellátó képesség csökkenése nagyobb mértékű, akkor személyi gondozásra is igényt tarthat az igénylő. Az utóbbi egy magasabb szakmai kompetenciát megkívánó segítségnyújtást takar.

Gyakori, hogy naponta kétszer is látogatást kell tenni az idős személynél, mert nincs senki, aki segíteni tudná az alapvető szükségleteiben.

Nem csökken a száma a súlyosabb egészségi állapotban lévő gondozottaknak (ágyban fekvő, terminális állapotú betegek). Folyamatos az igény a felügyeletre. Naponta több órát is igénybe vettek a hozzátartozók, hogy saját ügyeiket intézhessék, illetve saját egészségüket is karban tarthassák.

A jelző és észlelőrendszer kiemelkedően jól működik az általunk ellátott körzetben.

A háziorvosok gyakran ajánlanak bennünket és telefonon is kérik a betegeik részére a segítséget, de hasonló gyakorisággal keresnek minket a hozzátartozók vagy a szomszédok is.

**Étkeztetés**

***Célja***:

Étkeztetés keretében azoknak a szociálisan rászorultaknak a napi egyszeri meleg étkezéséről gondoskodunk,

* akik önmaguknak, illetve önmaguknak és eltartottjaik részére tartósan vagy átmeneti jelleggel nem képesek biztosítani, valamint,
* akik koruk vagy egészségi állapotuk miatt nem képesek étkezéséről más módon gondoskodni.

***Feladata:***

Kérelemre napi egyszeri meleg étel biztosítása a szolgáltatást igénylőknek. Az életkori sajátosságoknak és az egészséges táplálkozás követelményeinek megfelelő élelem biztosítása.

Lehetőség van hétvégi étkeztetést is igénybe venni, mellyel több rászoruló is él.

***Az étkezés igénybe vétele:***

- A főzőkonyhán történik az ételek egyedi kiszerelésű csomagolása, majd a gondozási központból az ellátottak lakására az intézménnyel megbízási szerződésben álló vállalkozók szállítják az ételt.

- Idősek klubja melegítőkonyhájáról saját részre hazaszállítva.

- Idősek klubjában, helyben elfogyasztva.

Ha az étkeztetésben részesülő személy egészségi állapota indokolja diétás étkeztetést (hozzáadott cukor nélküli, kímélő) biztosítunk.

Az ebédek kiszállítását két fő végzi megbízási szerződéssel. Tekintettel az év közben folyamatosan emelkedő üzemanyag árakra, a szállítók, a szolgáltatási ár megemelésének igényét nyújtották be. A költségvetés tervezésénél is figyelembe kellett venni, hogy a szolgáltatók önköltsége megemelkedhet.

Az ételek megfelelő minősége és mennyisége érdekében rendszeresen megbeszéléseket szervez az Intézményirányítási Osztály, de a pandémia miatt erre személyes formában nem került sor. Természetesen minden hónap végén kitöltésre került a teljesítés igazolás, amiben részletes visszajelzést adtunk a főzőkonyha felé. Visszatérő probléma a savanyúság és a sütemény hiánya, és a tároló rekeszek szennyezettsége. A tároló rekeszek szennyezettsége évek óta megoldatlan probléma, amit a szolgáltató nem orvosol.

**Nappali ellátás, idősek klubja**

***Célja:***

Elsősorban a saját otthonukban élő, tizennyolcadik életévüket betöltött, állapotuk vagy idős koruk miatt szociálisan és mentálisan támogatásra szoruló, önmaguk ellátására részben képes személyek napközbeni ellátása.

***Feladata:***

A nappali ellátás feladata:

- a napközbeni tartózkodás biztosítása,

- a társas kapcsolatok kialakításának és fenntartásának biztosítása,

- az alapvető higiéniai szükségletek kielégítése, így

- a személyes tisztálkodás biztosítása, illetve

- a személyes ruházat tisztításának biztosítása,

- szolgáltatások nyújtása:

- szabadidős programok szervezése,

- szükség szerint az egészségügyi alapellátás megszervezése, a szakellátáshoz jutás segítése,

- hivatalos ügyek intézésének segítése,

- életvitelre vonatkozó tanácsadás, életvezetés segítése,

- speciális önszerveződő csoportok támogatása, működésének, szervezésének segítése.

**Az ellátottak az alábbi szolgáltatásokat vehetik igénybe:**

- szociális étkeztetés igénybe vétele: napi ebéd elvitelre egyadagos kiszerelésben, klubtagoknak meleg ebéd helyben fogyasztva,

- szociális és egészségügyi szolgáltatások,

- frissítő masszázs,

- frissítő torna,

- pedikűr,

- pszichés gondozás szükség szerint,

- hivatalos ügyekben információ adása, segítség nyújtása,

- szabadidő hasznos eltöltésének megszervezése, programok lebonyolítása,

- szabadidő hasznos eltöltéséhez szükséges eszközök biztosítása.

Munkánk során igyekszünk az időseket bevonni a programok szervezésébe, saját kezdeményezéseik támogatásával. A korosztályok sokasága, a különböző igények a változó egészségügyi állapotok, komoly szervezést igényelnek, hogy mindenki jól érezze magát és tartalmasan töltse el a napjait nálunk. Korosztályi összetétel alapján vegyes képet kapunk, legfiatalabb klubtagunk 57 éves, a legidősebb 96. életévét töltötte be.

Naponta végzünk mentális és pszichés gondozást, egyénileg, szigorúan szem előtt tartva az egyén korát és értelmi, érzelmi állapotát. Időseinkkel folyamatosan kapcsolatot tartunk, nagy figyelmet fordítunk a fizikális, egészségügyi állapotuk megőrzésére is. Rendszeresen, igény szerint különböző ügyek intézésében is a segítségükre vagyunk.

Az éves programok összeállításához várjuk az idősek ötleteit, a kezdeményezőkészségüknek nagyon örülünk.

**Nappali ellátás járványhelyzet idején és utána**

**Január:**

Reményekkel telve, újévköszöntő délutánnal kezdtük a januári hónapot. A szellemi frissesség megőrzésére több olyan programot kínáltunk, ahol ez volt a fő szempont. Visszanyúlva a múlt év emlékeihez, a 2021. év eseményeit vetítettük le képekben. Nagyon kedvelt program feleleveníteni képekben az elmúlt esztendő programjait.

Januárban Petőfi Sándor életét és költészetét dolgoztuk fel közösen.

Megkockáztattunk egy sétát Normafánál, ami kellemes volt a kissé ködös időjárásban.

**Február:**

Folytatódott a „fejtörő” délutánok sorozata. Az irodalmi délutánt Jókai Mór életéből és műveiből tartottuk. Lazább sétát tettünk a Margitszigeten a friss levegőn. Látogatást tettünk a Klebelsberg Kultúrkúriában. Fogaskerekűvel felmentünk a Széchenyi-hegyre, ahol frissítő sétát tettünk. A hónap kiemelkedő eseménye a farsang volt, ami sok nevetéssel, jó hangulatban telt. A klub dolgozói az ABBA egyik nagy slágerére adtak elő egy koreográfiát, megidézve a hangulatot és a kort. A klubtagok divatbemutatót tartottak, nagyszerűen beleélve magukat a szerepbe a kifutón.

**Március:**

Márciusban már egyre jobban merészkedünk ki a természetbe, előszeretettel szerveztünk intézményen kívüli programokat. A hónapot a Városháza Parkban kezdtük, ahol Göncz Árpádról szóló plakát kiállítást néztünk meg. Sétát tettünk a Halászbástyán, és a Gellérthegyen is. A színészkirályról – azaz Latinovits Zoltánról - szóló kiállítást néztünk meg vezetéssel a Bajor Gizi Színészmúzeumban. Ellátogattunk a Kiscelli Múzeumba is, ahol erdei útvonalon tett sétánk alkalmával feladatokat oldottunk meg applikáció segítségével. Irodalmi délutánunkon Szabó Lőrinc élete és munkássága került feldolgozásra. A hónap fontos eseménye volt a nőnap megtartása. Benti programként továbbra is a szellemi aktivitást serkentő játékok voltak előtérben. Továbbá vetítésre került Coco Channel életét, pályáját feldolgozó film.

**Április:**

A fejtörő, szellemi aktivitást serkentő délutánok mellett a húsvéti, tavaszköszöntő délután volt kiemelkedő a hónapban. Ezen a napon is a játék, a gondolkodtató feladatok voltak előtérben. A hónap elején látogatást tettünk a Vármúzeumban. Az újonnan nyílt és átadott Zeneháza a Városligetben nagy hatást tett mindenkire. Óriási érdeklődést váltott ki a Pénzmúzeum, ami márciusban nyitotta meg kapuit a nagyközönség előtt. Nagyon modern, interaktív, rendkívül izgalmas és tartalmas volt végig az ottlétünk. Hónap végén a Hárshegyen sétáltunk. Az irodalmi délután témája Tóth Árpád volt. Két klubtagunk is tudásukat felhasználva tartottak előadást. Egyikük Írországi körutazásra „vitt” bennünket, másikuk a személyiségtípusokból szélesítette az ismereteinket.

**Május:**

Kezdtünk egy sétával a Tóth Árpád sétányon, ahol még éppen meg tudtuk nézni a cseresznyefa virágzását. A Gödöllői Erdészeti Arborétum látogatása már régóta tervezett volt, ebben a hónapban sikerült eljutni, és egy hatalmas sétát tenni a kiváló időben. Szinte egész napos program volt, csomagolt elemózsiákkal, több pihenőt beiktatva. Még pluszt is adott a program, hiszen sikerült bejutnunk a kisvasút kulisszái mögé, és egy mindent kimerítő előadást is kaptunk az arborétum történetéről. Irodalmi délutánunk témaköre Radnóti Miklós volt. Természetesen egyik legszebb ünnepünk, az Anyák napja sem maradhatott el, Pánti Anna operaénekesnő kiváló előadását élvezhettük. Újabb klubtagunk adott elő egy nagyszerű, élményekben gazdag, képekkel illusztrált, dubai körutazást. Csodálatos kiállítást néztünk meg az Év természetfotóiból a Klebelsberg Kultúrkúriában.

**Június:**

A június igen izgalmas, mozgalmas hónap volt, rögtön egy margitszigeti sétával indítottuk. Az Intézmény kertjében bográcsban paprikás krumplit főztünk, ami sok klubtag kedvence. Jó hangulat, közös készülődés, és az a finom étel, amit csak a bogrács tud adni, érthető, hogy sokaknak tetszett a program. Megtartottuk „Mindenki szülinapját”, ahogy az egy szülinaptól elvárható, torta, zeneszó, emlékezések és nagy beszélgetések jellemezték. Nem hagyhattuk ki az Apák napját sem, amikor is a férfiak kerültek fókuszba. Aranyosi Ervin költőnk előadásán is részt vettünk a Bem téri klubban. Irodalmi délutánunk főszereplője Karinthy Frigyes volt. A hónap kiemelt eseménye a tatai kirándulás. Az egész napos, buszos kirándulás során felejthetetlen emlékeket szereztünk. A kirándulás Önkormányzati pályázatból valósult meg. Megtekintettük a felújított Esterházy-kastélyt, majd a várat. Ebéd után az Angolkertben és a Cseke-tó körül sétáltunk egy kiadósat. Mindezeken kívül még a hónap programjait gazdagította a Budai Arborétumban tett sétánk is, illetve az Ördögárok mentén is korzóztunk.

**Július:**

Fókuszban inkább a szellemi aktivitást serkentő programok voltak, mint – activity, ország-város, játék a szavakkal. Irodalmi délutánunk Füst Milán életéről és műveiről szólt. Somoskői Erika rendőr alezredes asszony tartott előadást bűnmegelőzés témakörében. El kezdődött Dalí – és a tarot kártya világába kalauzoló program sorozat is, ami rendkívül érdekesnek bizonyult, és az év végéig minden hónapban teret kapott. Külsős programként a Szent Ferenc kórház tanösvényén sétáltunk végig, pulzus mérésekkel.

**Augusztus:**

Benti programok ismét a gondolkodást erősítették. Viszont a nagy meleg ellenére többet mentünk „házon kívülre”, mint a korábbi években. A Margitszigeten sétáltunk és meghallgattuk a zenélő szökőkút repertoárját. A Gellérthegyi Sziklatemplom látogatása különleges és figyelemre méltó volt. A várban is tettünk sétát, konkrétan a török udvart néztük meg. Irodalmi délutánunk főszereplője Kölcsey Ferenc volt.

**Szeptember:**

Szeretettel várjuk vissza ilyenkor, nyáron főleg nagyszülőként tevékenykedő klubtagjainkat. Kirándulást szerveztünk a Római-partra. Meglátogattuk a Magyar Kereskedelmi és Vendéglátóipari Múzeum kiállításait. Hónap végén a Normafán is tettünk egy látványos sétát. Benedek Elek meséit elevenítettük föl az irodalmi délutánon. Amit sokan vártak, az újfent a bográcsozás volt. A menü lecsó volt, amit örömmel fogyasztottak.

A korábbi Szívbarát - Tánccsoport tagjaiból újra szerveződött egy kisebb csoport, akik a régi táncokat elevenítik föl, és találnak ki újakat, amiket remélhetőleg elénk is tárnak majd.

**Október:**

Az október kihagyhatatlan ünnepsége az Idősek Világnapja. Számos programlehetőséggel kedveskedtünk klubtagjainknak. A fejtörő és szellemi aktivitást célzó programok mellett több múzeumot is meglátogattunk. Minden évben megnézzük a World Press Photo kiállítást a Nemzeti Múzeumban. A Zenetörténeti Múzeum rendkívül érdekes volt, felülmúlta elképzeléseinket, nagyon jól éreztük ott magunkat. A vezetés során olyan dolgokat tudtunk meg, ami még színesebb és meglepetésekkel teli tényeket közölt a múltról.

A Vizivárosi Galéria is tartogatott egy izgalmas kiállítást a miniképek bemutatásával. Eljutottunk a Kamaraerdei Idősek Otthonába. Minden épületet, részleget megnéztünk, teljes képet kaptunk a bejutás feltételeiről, az ott élők tapasztalatáról. Irodalmi délutánunkon Krúdy Gyula élete és munkássága került a programkínálatba. Hónap végén az idősek hónapja zárórendezvényeként a Hollander Trió olyan fergeteges bulit adott, hogy sokáig emlegetve volt. Tény, hogy régóta nem volt lehetőség egy zenés táncos mulatság megtartására, de ezen túl is mindenki fantasztikusan érezte magát.

**November:**

A hónap elején még egy sétát szerveztünk a Hárshegyre, szerencsére nem volt csúszós, jól járható volt az erdei út, és az időjárás is kedvező volt. Kulturális programban sem volt hiány. Az újonnan nyílt Néprajzi Múzeumot tekintettük meg, több kiállításával együtt. A Lóvasút Kulturális és Rendezvényközpontban is jártunk – Egy csepp történelem című kiállításon. Ami a hónap impozáns programjának mondható, az az El Greco kiállítás megtekintése a Szépművészeti Múzeumban. Az igazán ritka, és némelyik felbecsülhetetlen - remekműveket felsorakoztató kiállítás kihagyhatatlan és fantasztikus volt. Ebben a hónapban két irodalmi délutánt is tartottunk, Babits Mihály és Pilinszky János életével is foglalkoztunk. Hónap végén újabb klubtagunk tartott előadást, a radioaktív sugárzásról. Minden ami tény, tévhit, és amit illik tudni az atomokról, sugárzásokról.

**December:**

A december hónap, mint általában mindenhol az ünnepi készülődésről, a karácsonyról szól. Fejtörő délutánjaink is ennek jegyében születtek, ez volt a fő témájuk. Mikulásnapra újból sikerült egy hatalmas bulit szervezni a Hollander Trió közreműködésével. Zene, tánc, határtalan jókedv volt jellemző, mindenki nagyon boldog volt ettől a programtól. Gyönyörű szép fenyőfát kapott a klub, ami feldíszítve még inkább fokozta ünnepi hangulatot. Az év utolsó irodalmi délutánján Vörösmarty Mihályé volt a főszerep. A Víziváros Galériában is a Karácsony/Ajándék című kiállítást tekintettük meg. Majd eljött a klub karácsony napja, amin várakozáson felüli létszámmal képviseltette magát a klubtagság. Különböző játékok, feladatok tarkították a délutánt, természetesen eredménytől függetlenül járt mindenkinek a karácsonyi ajándék.

Összességében elmondható, hogy programkínálatban bővelkedő, igazán színes, évünk volt. Az év végén megrendezésre kerülő, két zenés-táncos rendezvényünk már nagyon hiányzott a korábbi évekből, öröm volt látni mennyire boldogok voltak, hogy végre igazán mulatozhattak.

Sajnos azt vesszük észre, hogy igencsak „öregszik” a klubtagság. Nehezen bírják a sétákat, lelassultak, kevésbé aktívak. Többen idén sokkal többször jártak az egészségügy intézmények valamelyikében, mint korábban.

Ugyan próbáljuk kerülni a témát, de 2022. februárjától országunk szomszédságában háború van. Amikor kirobbant, több klubtagunk is érthető módon felizgatta magát, félt és bizonytalanná vált. Természetesen ezt megfelelő eszközökkel kezeltük, sokat beszélgettünk, hogy feloldjuk ezt a félelmet, helyette nyugalmat, biztonságot közvetítettünk.

**Demens idősek nappali ellátása**

***Célja:***

Demencia kórkép miatt szociálisan és mentálisan támogatásra szoruló, önmaguk ellátására részben képes személyek napközbeni ellátása.

Mindazoknak szeretnénk megfelelő alternatívát nyújtani, akik enyhe vagy középsúlyos demencia kórképével rendelkeznek. Munkánk során kiemelt figyelmet fordítunk arra, hogy az érintett minden helyzetben megőrizhesse emberi méltóságát.

Szemléletünk alapja, hogy minden ember értékes, függetlenül attól, hogy milyen mértékben vesztette el az önálló élet vezetéséhez szükséges képességeket és készségeket. Célunk, hogy a szellemi leépülés minden szakaszában tudjunk megfelelő, kiegyensúlyozott, biztonságos testi-lelki igényeket kielégítő napközbeni tartózkodást biztosítani, így a szociális otthoni elhelyezés időpontja időben eltolható, és a lehető legtovább élhet az idős ember a megszokott lakókörnyezetében.

Fontos cél az is, hogy az ellátás igénybe vételével csökkenjenek a hozzátartozók terhei, melyek egy demens idős ellátása kapcsán minden esetben jelentkeznek.

*Szolgáltatásaink napi szinten:*

* egyéni és csoportos foglalkozások,
* napi háromszori étkezés biztosítása ~ szükség esetén segítség nyújtása az étkezésben,
* személyi higiénia biztosítása ~ szükség esetén gondozói segítséggel,
* gyógyszerkontroll, gyógyszeradagolás, orvosi utasítás alapján,
* naponta 2x vérnyomás ellenőrzés,
* rendszeres folyadékpótlás támogatása, ösztönzése, nyomon követése,
* társas kapcsolatok fenntartásának és kialakításának biztosítása,
* inkontinencia esetén segítség a betét/pelenka cseréjében.

Szolgáltatásainkat térítési díj ellenében vehetik igénybe, melyet az egyéni jövedelmeket figyelembe véve, besorolási kategóriák alapján határozunk meg.

Új ellátottunkkal kiemelt feladatunk a beilleszkedésének támogatása. Ebben az előzőekben említetteken túl segít új környezetében, a részlegben való eligazodás fokozott segítése, klubtársaival való összeismertetése, velük való kapcsolatának támogatása, az anamnézisek során feltárt érdeklődési körökbe tartozó elfoglaltságok felkínálása, a kiscsoportos foglalkozásainkba való aktív bevonás, de mindenekelőtt a biztonságos, elfogadó, szeretetteljes, támogató, családias, ugyanakkor ingergazdag környezet biztosítása.

**Demens nappali ellátás járványhelyzet idején és utána**

A 2022-as évünkre is hatással volt még a COVID-járvány, bár már kisebb mértékben az előző évekhez képest. Maximalizálva volt a napi létszám 5 főben, mivel így tudtuk biztosítani a szükséges minimum 1,5 méteres védőtávolságot az ellátottjaink között. A vírusjárvány miatti további óvintézkedés volt, hogy ellátottjaink és hozzátartozóik csak kézfertőtlenítés és testhőmérséklet mérés után jöhettek be az intézménybe. Érkezéskor és távozáskor a hozzátartozó kizárólag a fogadó térben tartózkodhatott. A szájmaszk viselése mind a dolgozók, mind a hozzátartozók esetében kötelező volt. Az ellátottjaink számára csak javasolt volt a maszkviselés, azonban az idős, demens betegek továbbra sem tudták megszokni és megfelelő módon használni a szájmaszkot, és többekben nagy feszültséget is generált a viselése, így a maszkviseléstől eltekintettünk. Ugyanakkor az egész nap folyamán fokozottan figyeltünk a rendszeres és alapos kézmosásra, a kézfertőtlenítésre, a gyakran érintett felületek, a mellékhelyiségek, a használt tárgyak, eszközök virucid tisztítószerekkel való fertőtlenítésére, a gyakori szellőztetésre, a megfelelő védőtávolság betartására. Később a vírusjárvány visszaszorulásával e külön covid-szabályokat már el lehetett hagyni, de megőriztük az egyéb klinikai tünetekre való fokozott odafigyelést, és szükség esetén covid gyorstesztre tettünk javaslatot vagy az intézményből való távolmaradást kértünk a betegség fennálltáig.

Az év elején több elláttunk elhunyt, illetve idősotthoni elhelyezést nyert, így tavaszra-nyárra lecsökkent a létszám, ismét az alapoktól kellett újraépítenünk kis csapatunkat. Megjelentettünk hirdetést a szolgáltatásunkról a Budai Polgárban is, ami útján lettek új jelentkezők, illetve többen a kerületi mentálhigiénés gondozón vagy a házi orvoson keresztül jutottak el hozzánk, és olyan is volt, akinek korábbi ellátottunk hozzátartozója ajánlott minket. Az intézmény iránt érdeklődőknek telefonon vagy személyesen tájékoztatást adtunk az intézményi szolgáltatásokról, a térítési díj várható mértékéről, a házirendről, és a megállapodás megkötésének feltételeként benyújtandó dokumentumokról. Valamint tájékozódtunk a kérelmező egészségi állapotáról, életkörülményeiről, családi helyzetéről, felmértük milyen segítségre van szüksége jelenleg, a megfelelő, személyre szabott szolgáltatás biztosítása érdekében. Az érdeklődők személyesen is megtekinthették részlegünket, és bepillantást nyerhettek az itt folyó szakmai munkába. Az ősz végére elértük a stabil napi 5-6 fős létszámot, és több új felvétel is kilátásba került. (2023. februártól már napi átlagosan 9 fő.)

Az ellátás igénylése, megkezdése a megszokott rend szerint zajlott tavaly is, azzal kiegészítve, hogy nyilatkozatot kellett tenniük, amelyben vállalták, hogy bejelentik és nem látogatják az intézményt, ha a koronavírus tüneteit észlelik magukon, vagy szoros kontaktjai voltak koronavírusos személynek.

Szolgáltatásainkat demenciával élő időseink számára munkanapokon reggel7 óra és délután 5 óra között tudjuk biztosítani, de néhány egyedi esetet leszámítva 2022-ben csak reggel 8 és délután 4 óra között volt rá igény. Az ellátás védett, biztonságos, teljesen akadálymentesített környezetben folyik.

Az ellátásra szolgáló helyiségek tárgyi feltételei elősegítik a demenciával élő ember könnyű és biztonságos közlekedését, tájékozódását, hozzájárulva ezzel is a biztonságérzet növeléséhez. Team-munkában dolgozunk, az ellátást 1 fő terápiás munkatárs és 2 fő gondozó biztosítja. Az egyik korábbi gondozónk nyugdíjba ment a múlt év során, de a helyére jött kolléga zökkenőmentesen, magas színvonalon vette át tőle a stafétát. Munkatársaink magasan képzettek, sok éves tapasztalattal rendelkeznek az idősellátás területén.

Az általunk nyújtott felügyelet, gondozás és foglalkoztatás alapelve, hogy minden ellátottunk megőrizhesse emberi méltóságát, és az egyéni szükségletek alapján megtervezett személyközpontú gondozás és foglalkoztatás megvalósuljon. Tevékenységünk igazodik az ellátottak egyéni képességeihez, igényeihez, szükségleteihez, a fennálló demencia fokához.

Az ellátást igénybe vevők számára igény szerint napi legalább háromszori étkezést biztosítottunk. Két ellátottunk esetén cukorbeteg diétát biztosítottunk. Igény szerint kávézási lehetőséget teremtettünk ellátottjaink számára. Segítettük a személyes higiéniájuk megőrzését, a mosdóhasználatot, és betét- illetve pelenka cserében, illetve átöltözésben segítséget nyújtottunk szükség esetén. 2022-ben egy ellátottunk heti kétszeri fürdetését is helyben biztosítottuk. Kiadagoltuk gyógyszerüket szükség és állapot szerint, kizárólag terápiás lapjuk alapján.

Ebéd után és indokolt esetben más időpontban is, a szükségleteknek megfelelően lepihenési lehetőséget biztosítottunk a pihenőszobában. Sokan azonban nem éltek ezzel a lehetőséggel, számukra a csendes pihenő alatt színezési, rejtvényfejtési, olvasási, tévénézési, illetve beszélgetési lehetőséget biztosítottunk, ezáltal csökkentve az esélyét a tétlenség következtében esetlegesen megjelenő feszültségnek, agitáltságnak, nyugtalanságnak. Ellátottjaink vérnyomását minimum napi kétszer, de ingadozó vérnyomás esetén nagyobb gyakorisággal is kontrolláltuk. 2022-ben is több olyan ellátottunk volt, aki vérnyomásproblémákkal küzdött, így a vérnyomásméréseknek nagy jelentősége volt. A vírushelyzet miatt elrendelt naponta kétszeri testhőmérséklet-mérést a vírusjárvány visszaszorulása után is megőriztük. Segédeszközzel - járókerettel vagy járóbottal – közlekedő elláttaink esetén támogattuk a biztonságos hely- és helyzetváltoztatásukat. Folyamatosan nyomon követtük aktuális állapotukat, mentő kihívására egy alkalommal volt szükség szívpanaszok miatt.

Törekedtünk a stabil, fenntartható, de ugyanakkor az ellátottak aktuális állapotát figyelembe vevő napirend kialakítására, amely által érvényesülhet a biztonság és kiszámíthatóság elve, strukturálható a napi tevékenység, biztosítható az állandóság, amely demenciával élőknél a “jól-lét” elérésének nagyon fontos feltétele.

A mozgásintervenció kiemelt jelentőséggel bír az idősek, ezen belül is a szellemi hanyatlásban szenvedő személyek gondozásában. A rendszeres fizikai aktivitás a szellemi hanyatlást késlelteti, illetve a fizikális erőnlét, mozgásos funkciók fenntartása, minél hosszabb idejű megőrzése fontos terület az önellátó képesség szempontjából. Ennek érdekében, a kifejezett mozgásos foglalkozásaink mellett, kerültük a „túlgondozást”, vagyis gyakoroltattuk azokat a napi rutinfeladatokat, amiket ellátottjaink még önmaguk is végre tudnak hajtani (pl. kabát-, cipőfelvétel, kézmosás stb.), illetve egyénileg is mobilizáltuk őket.

Tavasztól őszig, amennyiben az időjárás lehetővé tette, számos csoportfoglalkozásunkat a részlegünkhöz tartozó kertben tartottuk, így az idősek rendszeres levegőzésére is lehetőséget tudtunk teremteni. Voltak napok, amikor az étkeztetést is a kertben oldottuk meg, ez a nyári alacsony létszámunk mellett könnyen kivitelezhető volt. Madárbarát kertünk van, így ellátottjainkkal időszakosan meg tudtuk figyelni az érkező, csivitelő és falatozó madarakat is. Lehetőségünk volt egy szép új kerti bútor beszerzésére, ami az ősz során egyre növekvő létszám mellett is kényelmes udvari tartózkodást jelentett, és a kinti csoportfoglalkozások tartásának lehetőségét is nagymértékben elősegítette. Az év végén nagy örömünkre sikerült hozzájutnunk két szép magaságyás kerethez is a kertünkbe, amik beültetésével a következő évben majd régi álmunkat tudjuk valóra váltani.

A csoportjaink mellett a nap során számos egyéni foglalkoztatás is zajlott. Az egyéni foglalkoztatás szinte az összes csoportban alkalmazott tevékenységet magában foglalhatja, és személyre szabottabb és intenzívebb fejlesztést tesz lehetővé. Ellátottjainkat 2022-ben újra több „hobbimunka” végzésébe is sikerült bevonnunk. A nagy aktivitási szint, a sok elfoglaltsági lehetőség csökkenti a feleslegesség érzés kialakulásának kockázatát, ébren tartható az önbecsülés, a hasznosság tudata. Ebben nagy segítségre volt, amikor lehetőséget kaptak kisebb munkák végzésére, pl. terítés, szalvétahajtogatás, virágöntözés, söprögetés, társak segítése stb.

Fontos feladatunknak tekintettük a családtagokkal való szoros együttműködést. A meglévő emlékképek megtartása és fejlesztése, valamint a személyre szabott gondozás, foglalkoztatás és fejlesztés megvalósítása szempontjából nagy segítség számunkra a családtagok bevonása, akik segítenek az életút megismerésében, illetve az aktuális életeseményekről, történésekről és otthoni állapotváltozásokról tájékoztatni tudnak bennünket. Ennek első lépcsőfoka a még csak érdeklődő hozzátartozóval való ismerkedő beszélgetés, majd már a megállapodás megkötésekor a vele lefolytatott interjú, amit aztán ideális esetben számos informális beszélgetés is követ, amikor hozza vagy viszi hozzátartozóját. Mi is igény esetén napi szinten beszámoltunk a családtagoknak ellátottunk nap folyamán tapasztalt állapotáról, elfoglaltságairól. Sokszor szükség volt a hozzátartozók lelki támogatására is, és megerősítésükre abban, hogyan lehetnek hatékonyak hozzátartozójuk ellátásában, akiknek nagyon nagy lelki és sokszor fizikai megterhelést is jelent a mindennapokban való boldogulás, és a szembesülés családtagjuk elkerülhetetlen folyamatos szellemi hanyatlásával, amit akár krízisként élhetnek át

2022-ben nagyon gyakran előfordult, hogy a jelentkezőknek a szolgáltatás igénybevételét nehezítette vagy akár el is lehetetlenítette, hogy nem tudják megoldani a hozzátartozó ide- ill. hazakísérését. Így jelentősen megnövekedett az igény az intézmény megosztott használatában lévő kisbuszra, amellyel az ellátottjainkat hozta, illetve szállította haza egy sofőr, amennyiben a szállításukat a család nem tudta máshogy megoldani.

**Terveink**

Tervezzük a tavaly év végén beszerzett magaságyás keretek beültetését a részlegünk kertjében: az egyiket zöldségekkel, a másikat virágokkal. Ezáltal szeretnénk szebbé varázsolni környezetünket, illetve a virágok és zöldségnövények nézegetése és gondozása által pozitív érzéseket és emlékképeket kiváltani az idősekből, és újabb „hobbimunka” lehetőségét megteremteni.

2023-ban újra szeretnénk a hozzátartozókat régi fotók, fényképalbumok behozatalára bíztatni, majd végig nézni ezeket a csoporttal.

Amennyiben lehetőségünk lesz rá, szeretnénk állatasszisztált terápiát szervezni részlegünkben, zeneterápiás szakembert, illetve óvodás gyerekek látogatását megszervezni, mely terveinket részben a covid helyzet, részben egyéb tényezők az előző években meghiúsítottak.

Amennyiben az ellátottak állapota, az aktuális csoportösszetétel megengedi, szeretnénk pár külső programot is szervezni a részükre, a Gondozási Központhoz közeli célpontokra eljutni velük.

**Pszichiátriai közösségi ellátás**

***Célja:***

Pszichiátriai betegek részére saját lakókörnyezetükben komplex segítség nyújtása. Az ellátottak rehabilitációja és a társadalomba történő re-integrációja, a meglévő képességeiknek megtartásával, fejlesztésével. A gondozást a kliens egyéni szükségleteiből és betegségéből kiindulva, annak aktív és felelős részvételével, egyénre szabott gondozási terv alapján, multidiszciplináris team végzi, amelynek egyenrangú szereplői a beteg és természetes segítői. Ennek érdekében a gondozás és a rehabilitáció a legnagyobb mértékben támaszkodik a természetes közösségi erőforrásokra – a közösségi szolgáltatásokra, a hozzátartozókra és az önsegítő szerveződésekre -, amelyeknek szereplőivel szoros együttműködésre törekszik, őket is adott helyzetben oktatva, támogatva.

A közösségi pszichiátria lényege, hogy a pszichiátriai állapotot (betegséget) gyógyíthatónak tartja, és a beteget a környezetével együtt bevonja a gyógyulási folyamatba. Nem a kontrollálásra és a korlátozásra alapoz: azt szeretné elérni, hogy az ellátottak maguk vegyék kezükbe életük irányítását, újra meg tanuljanak élni. Az egyéni, otthon közeli mentális esetkezelés során az ellátottak segítséget kapnak a készségfejlesztés, a tanácsadás, a problémaelemzés, - kezelés, a konfliktuskezelés, a kapcsolati nehézségek, a munkára felkészítés és munkahelykeresés, ügyintézés terén egyaránt. A közösségi pszichiátria egyik tulajdonsága, hogy nem csak tünetekkel, diagnózisokkal foglalkozik, hanem szükségletekkel és életcélokkal is. Ha az életük jobbá válik, a tüneteik is javulni fognak. A közösségi pszichiátria tulajdonképpen a szociális munka egyéni esetkezelésének egy speciális tudást igénylő műfaja. Különleges, sohasem unalmas, lelkileg viszont igen megterhelő feladat.

**Adatok, statisztikák**

2022-ben 4 fő állt munkába, ebből 3 védett, 1 piaci munkahelyen helyezkedett el, 1 fő mentális állapotromlás miatt nem tudta folytatni a munkát.1 fő kőműves-burkoló oklevelet szerzett egy, a Foglalkoztatási Osztály által szervezett felnőttképzésben.

2022-ben 1 fő szorult sorozatos pszichiátriai kórházi kezelésre; ügyében gondnokság indult, a rokonokkal és szomszédokkal szorosabb lett a kapcsolat, állapotváltozásait folyamatosan követi az Ellátás.

5 fő fiatal (40 év alatti) mentális gondozása jelentette a legnagyobb kihívást, mivel ők idősebb társaiknál is magányosabbak, élő kapcsolataik vagy barátaik nincsenek, számítógépfüggők, betegségfókuszúak, nem járnak el otthonról. Általában nem vagy minimális munkavégzésre képesek, önálló életvitelt nem folytatnak. (A nappali klub esetükben is egy ugródeszka lehetne.)

2022-ben- rendhagyó módon- az ellátotti állományban alig történt változás, sokan döntöttek a maradás mellett mentális állapotuk és/vagy szociális helyzetük egyensúlyban tartása érdekében. A változástól való félelem a poszt-pandémiás időszakra különösen jellemző.

**Személyi állomány**

Az Ellátásban dolgozó 3 munkatárs személye és munkaköre a 2022-es évben nem változott.

**Képzések**

Mindhárom munkatárs teljesítette az elvárt képzési kötelezettségét.

Landthaller Krisztina, közösségi gondozó a Nemzeti Szociálpolitikai Intézet szervezésében 2 szakmai e-learning képzést végzett el Jogszabály/jogismeret aktualizálás, ellátotti-, gyermek-, betegjogok, illetve a Kiégés felismerése és kezelésének lehetőségei címmel.

Ezt követően a Budapest Esély Nonprofit Kft. szervezésében megtartott önismeretei, személyiségfejlesztő képzésen is részt vett.

A Kékpont Drogkonzultációs központ általános addiktológiai képzését szép eredménnyel végezte.

Tamás Eszter, közösségi gondozó a Nemzeti Szociálpolitikai Intézet szervezésében 3 szakmai e-learning képzést is elvégzett Jogszabály/jogismeret aktualizálás, ellátotti-, gyermek-, betegjogok, A kiégés felismerése és kezelésének lehetőségei, illetve a ENSZ egyezmények, szakmai etika kérdései, önkéntesség címmel.

Ezt követően ő is a Budapest Esély Nonprofit Kft. szervezésében megtartott önismeretei, személyiségfejlesztő képzésen vett részt, valamint a Kékpont Drogkonzultációs központ általános addiktológiai képzését is eredményesen elvégezte.

Az ellátás terápiás munkatársa sikeresen elvégezte a Nemzeti Szociálpolitikai Intézet szervezésében tartott vezetői megújító képzést.

Az Ellátás 2 tagja részt vett az Artemisszió Alapítvány egyik projektbemutató workshopján, melyet a Kőleves nevű közösségi térben tartottak meg.

**Szakmai tevékenység**

Az Ellátás szakmai munkáját a kerületi Menta Pszichiátriai gondozó-és mentálhigiénés központ (továbbiakban Menta) munkatársaival szakmai együttműködésben végzi. A Menta Központtal való konzultációk jelentik az Ellátás egyetlen szakmai közegét, mivel az Ellátás telephelyén működő többi egység profilja az idősellátás. Ezek a megbeszélések 2022-ben is havonta 1 alkalommal, jó előre megtervezett időpontban történtek. Az akár mindennapos telefonos megkeresésekre az Ellátás minden alkalommal megkapta a megfelelő orvosi tájékoztatást és tanácsot a betegekkel kapcsolatban. 3 ízben közösen indult gondnoksági eljárás a Mentával, melyből 2 még mindig folyamatban van. Az ellátottak szeretettel járnak a Menta művészetterápiás foglalkozásaira, ahonnan a konzultációk keretében rendszeres visszajelzés érkezik az Ellátással közös betegek mentális állapotáról, esetleges relapszusokról, a segítés útjainak újra keretezéséről.

A kerületi Család-és Gyermekjóléti Központtal egyes esetek kapacsán átmenetileg lett intenzívebb a kapcsolat, ami eredményesnek tekinthető a közös gondozások esetében.

A kerületi védőnői szolgálatot is megkereste az Ellátás, hogy az Ellátás egyetlen (immáron két gyermekes) kismamája több segítői oldalról is jelentős támogatást kaphasson.

Az Ellátás sajnos 2022-ben sem tapasztalt a Gyámhivatal részéről különösebb együttműködési hajlandóságot, ami elengedhetetlen lenne bizonyos esetek hatékony, hosszú távú megoldásában. A hivatalos jelzéseket mindannyiszor írásban küldte meg az Ellátás feléjük, amire nem érkezett válasz.

A heti egy belső szakmai team megbeszélést az Ellátás 2022-ben minden héten megtartotta.

A kliensek életében fontos szerepet játszó családtaggal vagy együtt élő hozzátartozóval (ha van ilyen) minden esetben folyamatos kontaktot tartottak a kollégák. Elmondható, hogy 2022-ben jelentős igény volt pszicho-edukációra, általános tanácsra/tájékoztatásra, stressz-kezelésre és készségfejlesztésre. Továbbá hangsúlyosabban jelent meg a problémaelemzésre/kezelésre, illetve a családi-és társas kapcsolatok mediálására való igény.

A Máltai Szeretetszolgálat által szervezett havi munkacsoport megbeszéléseken rendre részt vett az Ellátás valamelyik tagja. Egyik ilyen alkalommal szakmai kapcsolatot alakítottak ki a XIII. kerületi Pszichiátriai gondozó vezetőjével, dr.Slezák Adrien pszichiáterrel.

A Magyar Vöröskereszt Széll Kálmán téri irodájával az Ellátás 2022-ben még szorosabb szakmai kapcsolatot alakított ki. Rendszeresen küldött hírlevelüket közreadja, a vásárokról tájékoztatja a rászoruló klienseinket.

Annak ellenére, hogy a III. kerületi Soteria Alapítvány Kilátó klubház – a korábban megkötött együttműködési megállapodás alapján- II. kerületi pszichiátriai betegeket is fogadhat, az Ellátás tapasztalatai szerint, a II. kerületi ellátottak körében 2022-ben sem nőtt az érdeklődés irántuk, leginkább a távolság és a bizalomhiány okán. A pszichiátriai betegek érdekérvényesítő képessége köztudottan nem túl jó, bizalmukat nehezen lehet elnyerni. A néha hosszú hónapok munkájával Ellátásba szoktatott kliensek esetében gyakran merül fel egy újabb idegen helytől, utazástól való félelem. Mindezek ellenére, a klubház nyújtotta lehetőségekről az új kliensek tájékoztatást kaptak.

Az Ellátás 2022-ben is, mint minden korábbi évben megtapasztalta, hogy jelenlegi kompetenciájában nem képes az elmagányosodott betegek nagy hányadának igényei szerint működni, akár napi szinten fogadni őket vagy konzultálásra kijárni, programot szervezni, a szabadidő hasznos eltöltésben támogatást nyújtani. Az Ellátás koordinálásában működő kerületi nappali klub erre találna megoldást.

A 2022-es év klubfoglalkozásai:

* március: orgonakoncert a Szent István bazilikában, utána városnézés
* április: hűvösvölgyi kirándulás és lángosozás
* május: Szépművészeti múzeum - Hieronymus Bosch tárlat megtekintése
* június: zenés-táncos kerti party kvízjátékokkal és finomságokkal
* július: Nemzeti galéria - Art deco kiállítás megtekintése, utána fagylaltozás
* szeptember: Zene háza – Állandó zenetörténeti kiállítás megtekintése, igazi interaktív élmény, utána cukrászda
* október: kézműves foglalkozás, teával és keksszel. (tökfaragás, őszi asztali dísz készítése
* december: Mikulás ünnepség mesével, verssel, közös énekléssel és szendvicskülönlegességekkel

**Tervek 2023-ra**

Az Ellátás őszintén bízik továbbra is abban, hogy a pszichiátriai betegek nappali ellátó intézményének létrehozását (amit az Ellátás a korábbi években rendre megfogalmazott, igényekkel alátámasztott és a beszámolókban közreadott), nem vetette el az Önkormányzat.

* Így a 2023-as évre az Ellátás saját szakmai működésének megerősítésére koncentrálva, a nem elégséges körülményeken kíván javítani. Az Ellátás szeretné a mindennapi munkavégzést, illetve az önként, de örömmel vállalt klubfoglalkozásokat is megfelelő körülmények között végezni. A klubfoglalkozások megkoronázzák a személyes esetkezelést, növelik a bizalmat segítő és segített között. Az ellátottak várják, sőt maguk is adnak ötletet a programok kiválasztásához, az intézményen belüli foglalkozások tematikájához. Az épületben az Ellátás irodájában 3 kolléga fér el, és legfeljebb egy kliens, akivel nyilván nem lehet diszkréten beszélgetni. Rendelkezésre áll még egy nagyon apró helyiség, ami elég szűkös, ha az ellátott esetleg kísérővel érkezik. Jól látható, hogy az Ellátás jelenlegi telephelye nem ad kielégítő lehetőséget a Közösségi Pszichiátriai Ellátás nappali tevékenységek felvállalásához. Sajnos, a telephelyen, az épületen belüli bővítést, átalakítást nem lehet kivitelezni. Mindezek ellenére, amire az Közösségi Pszichiátriai Ellátásnak mégis szüksége lenne:
* saját használatú, megfelelő méretű interjú szobára, ahol több személlyel is lehet alkalomadtán konzultálni
* saját használatú nagyobb méretű csoportszobára a klubfoglalkozások megtartásához, ahol a kész alkotásokat száradásig, szilárdulásig kint lehetne hagyni, következő alkalommal lehetne a folyamatot folytatni, azaz nem kellene állandóan elpakolni, hurcolkodni, mint a jelenleg kölcsönkapott csoportszoba esetében. Itt szükség lenne még 1-2 szekrényre vagy polcra az eszközök tárolásához.

A fenti pszichiátriai betegek mentális egyensúlyban tartását elősegítő, munkakörülményeket javító szándékhoz reméljük az Önkormányzat pozitív hozzáállását. Az Ellátásban dolgoznak lelkes munkatársak, akiket szerencsés lenne támogatni, nyilván az Önkormányzat lehetőségeihez mérten.

* 2023-as évre a következő terv: egy szakmaközi nap megszervezése a Menta, és a XIII. kerületi Pszichiátriai Gondozó, valamint a XIII. kerületi Matéria klubház munkatársainak részvételével. Téma: együttműködésünk alapelvei, szerepünk a pszicho-szociális rehabilitáció folyamatában.
* Szabad kapacitás függvényében múzeumpedagógiai foglalkozás megtartására pályázni a szociálpolitikai keretösszegből.

A kerületi szociális ügyekért felelős döntéshozóknak látni kell, hogy a prevenció érdekében napjainkban már sokkal nagyobb hangsúlyt kellene kapniuk a fekvőbeteg ellátást kiegészítő, komplementer szolgáltatásoknak, legyenek akár egészségügyi, akár szociális vonalon működőek. A hajléktalanná válás egyik gyakori „összetevője” a pszichés állapot megromlása, mely karöltve jár a munkaképesség elvesztésével, elszegényedéssel, lakásvesztéssel, utcára kerüléssel.

Nem több hajléktalan emberre, hanem több kellőképpen megtámogatott, saját otthonában lakó, környezetében jól működő, egészségügyi ellátást ambulánsan igénybevevő, kompenzált állapotú, mentális problémájával együtt elfogadott, budapesti polgárra lenne szükségünk.

**2.2. Más intézményekkel történő együttműködés**

Az intézmény a hatékony működés érdekében együttműködik különösen:

- az intézmény fenntartójával,

- más hasonló személyes gondoskodást nyújtó ellátással,

- egyházi, civil szervezetekkel,

- szakosított ellátást nyújtó intézményekkel,

- szakmai módszartani intézményekkel

- házi orvosi és szakorvosi ellátással.

**Az együttműködés módjai**

*Együttműködés a szakmai intézményekkel:*

Az együttműködés során az intézmény:

- segítséget kap az ellátás megszervezésében, új módszerek bevezetésében,

- információt szolgáltat a tevékenységéről,

- szakmai tanácsot kérhet,

- közreműködik a szakmai szervezetek által folyatott szakmai ellenőrzésekben.

*Együttműködés az intézmény fenntartójával:*

Az intézmény fenntartójával való együttműködés többoldalú. Kiterjed a

- költségvetési, így pénzügyi és gazdasági tevékenységre, e tevékenység ellenőrzésére,

- szakmai feladatellátás nyomon követésére, ellenőrzésére,

- a szakmai program szerinti működésre.

*Együttműködés más személyes gondoskodást nyújtó intézménnyel, különösen:*

- Család- és Gyermekjóléti Központtal,

- Értelmi Fogyatékosok Nappali Otthonával,

- gondozási központokkal.

A más hasonló alapellátással való együttműködés során az intézmények kölcsönösen tájékoztatják egymást az általuk szerzett tapasztalatokról, az alkalmazott új módszerekről, eredményeikről.

*Együttműködés az egyházi, civil szervezetekkel:*

Az ellátási területünkön működő egyházi, civil szervezetekkel a szociális kerekasztal keretében, és ezen kívül is kölcsönösen tájékoztatjuk egymást a nyújtott szolgáltatásokról, az igénybe vétel feltételeiről, kicseréljük szakmai tapasztalatainkat, megismerjük egymás módszereit.

*Együttműködés szakosított intézményekkel, elsősorban idősek ápoló gondozó otthonaival:*

A szociális bentlakásos intézményekkel való együttműködés célja a szociális ellátórendszer rugalmas együttműködése, mely megvalósul a kölcsönös párbeszédben, szakmai ismeretátadásban, az ellátottaknak legjobban megfelelő szociális intézményi elhelyezés megkeresésében.

*Együttműködés szakorvosi ellátással:*

A szakorvosi ellátással való együttműködés folyamatos, az ellátott személyek minél célzottabb, személyre szabottabb ellátása érdekében fenntartott kapcsolat.

**2.3. A szolgáltatásról szóló tájékoztatás módja**

* színes prospektus
* a kerület honlapján [www.masodikkerulet.hu](http://www.masodikkerulet.hu)
* az intézmény honlapján [www.fillergondozo.hu](http://www.fillergondozo.hu)
* a „Budai Polgár” lapban esetenként megjelenő rendezvényekről, aktuális hírekről szóló cikkekben.

1. **Az intézmény működésének általános feltételei: a tárgyi, a személyi, a működési, illetve a szakmai feltételek bemutatása**

Az intézmény kertvárosi környezetben található. Rendezett parkosított kert tartozik az épülethez, mely alkalmas szabadtéri rendezvények megtartására. Az idősek klubjának berendezése antik jellegű, amely jól kiegészíti a klubszoba falának szép és igényes fa falburkolatát.

A 149-es busz a központ kapujában áll meg, így a lehető legkevesebbet kell gyalog megtenni az idős embereknek. Az intézmény teljes körű felújítására került sor a 2016. évben.

A felújítás kiterjedt a szerkezet egészére, a homlokzatra, a teljes gépészetre, illetve egy lift került beépítésre, így könnyítve a szintek közti közlekedést az ellátottak részére, így az épület teljes egészében akadálymentessé vált.

Az intézményben lehetősége van mind a dolgozóknak, mind az ellátottaknak zuhanyozni.

A jogszabályban előírt képesítési feltételeknek minden tekintetben eleget tesz az intézmény

Minden szakdolgozó rendelkezik érvényes nyilvántartási számmal.

A szakmai kötelező továbbképzéseket már megszerveztük korábban is helyben, amit ebben az évben folytattunk. Az intézményben két csoport is teljesítette, a munkakörre előírt kötelező képzését. A csoportok 20-23 fővel indultak, melyhez a kerületben működő szociális intézmények dolgozói is csatlakozhattak. A sikeresen megszerzett pontok, már az újonnan indult képzési időszak pontjaiba számolódnak be. A képzést a Slachta Margit Nemzeti Szociálpolitikai Intézet biztosította térítésmentesen. Sőt a résztvevők tízóraijáról, szendvicsebédjéről, és uzsonnájáról is, illetve a frissítőiről is az Intézet gondoskodott.

**4. A gondozási tervek, együttműködési megállapodások hatékonysága, eredményessége**

Együttműködési megállapodás a következő intézményekkel és szervezetekkel jött létre írott formában:

- II. kerületi Pszichiátriai és Mentálhigiénés Gondozó

- I. sz. Gondozási Központ

- III. sz. Gondozási Központ

- Gondviselés Háza Gondozási Központ

- II. kerületi Család- és Gyermekjóléti Központ

**-** Budapest Főváros KormányhivatalaII. Kerületi Hivatala, Gyámügyi Osztály

- Budapest Főváros Kormányhivatala II. Kerületi Hivatala, Népegészségügyi Osztály.

A gondozási tervekről, melyek a demens idősek nappali ellátásában és a közösségi ellátásban készülnek, elmondható, hogy a benne kitűzött célok optimálisan kerültek meghatározásra, így a várakozásnak megfelelően teljesültek. Természetesen mindig vannak előre nem látható nem várt krízisek, ezekben az esetben a gondozó kolléga a helyzethez igazítja a terveket.

**5. Az intézmény szerepe a helyi szociális ellátórendszerben**

**5.1. Az ellátotti szükségletek alakulásának ismert tendenciái**

Ellátási terület tekintetében, a belső II. kerület dél-nyugati részén: Rézmál, Vérhalom, Törökvész, Pasarét által övezett területen élő időseket látjuk el, a közösségi pszichiátriai ellátást kerületi szinten biztosítjuk.

A kerületben élő népesség kor összetételük és egészségi állapotuk tekintetében előnyösebb helyzetben vannak, mint Budapest kerületeinek nagy része. Jellemzően nagyon sok szépkorút van lehetőség köszönteni, egyre többen érik meg a kerek évszámokat.

Elmondható, hogy helyben a vezető halálokokat figyelembe véve, (szív-érrendszeri és daganatos megbetegedések) alacsonyabb számban fordulnak elő, mint más kerületben, ez részben a jól működő egészségügyi szűrőprogramoknak és a megelőzésre hangsúlyt fektető egészségügyi ellátást biztosító intézményeknek köszönhető.

Gondozottjaink többségét egyedülálló (leginkább özvegy) idős nők alkotják.

Az országos és nemzetközi tendenciához hasonlóan kerületünkben is a nemek, korcsoportok szerinti megoszlását vizsgálva már a középgenerációtól kezdve jelentősen több a nők száma.

A két nem eltérő halandósági mutatói következtében a nők száma és aránya az életkor növekedésével szignifikánsan nő, 80 éves kor körül már megközelítőleg kétszer annyi a női lakosok száma, mint a férfiaké.

A születéskor várható élettartam meghosszabbodása az egyik legnagyobb kihívást jelenti az egyes ellátó rendszerek számára.

Az életkor növekedésével, sajnos, a demenciával küzdők lélekszáma a nemzetközi statisztikai adatok szerint évről-évre nő, világszerte súlyos népegészségügyi problémát jelent a betegség. Európában több mint hétmillió, Magyarországon legalább kétszázezer embert érint. Becslések szerint 2050-re világviszonylatban több mint százmillió lesz a demens betegek száma. A betegség különösen a 65 év feletti lakosoknál fordul elő, ennek a korcsoportnak megközelítőleg a 6-8%-át érinti, 80 éves koron túl, ez az arány elérheti a 30%-ot is.

**5.2. Pályázatok**

|  |  |  |  |
| --- | --- | --- | --- |
| Pályázó | Pályázat kiírója | cél | Összeg |
| Nappali ellátás | Közoktatási, Közművelődési, Sport, Egészségügyi, Szociális és Lakásügyi Bizottság | „Aktív időskort támogató programok”  Buszos kirándulás Tatára | 241.000 Ft |

A pályázaton nyert összeggel határidőre elszámoltunk.

**5.3. Szakmai-pénzügyi ellenőrzések**

|  |  |  |  |  |
| --- | --- | --- | --- | --- |
| Dátum | Ellenőrzést végző | Ellenőrzött terület | Ellenőrzés megállapításai | Végrehajtott intézkedések |
| 2022-11-07 | Belső ellenőrzés, Budapest II. kerületi Polgármesteri Hivatal Jegyzői  Igazgatóság/Jegyzői Titkárság | Be nem jelentett  ellátmány ellenőrzés, és a hozzá kapcsolódó szabályozások áttekintése. | Előírásnak megfelelő  működés. | Nem volt rá szükség. |

**6. Az ellátotti jogok és az ellátást végzők jogainak érvényesülése**

**6.1. Panaszok száma, kivizsgálása**

Az ellátottjogi képviselő Sajtos Éva elérhetőségét az intézmény több pontján is kifüggesztettük.

Panasz nem érkezett 2022. évben.

Budapest, 2023-03-10

Kajcsáné Geszner Barbara

Intézményvezető

2. napirend

# 

### Budapest Főváros II. Kerületi Önkormányzat Képviselő-testülete

### Közoktatási, Közművelődési, Sport, Egészségügyi, Szociális és Lakásügyi Bizottságának 2023. augusztus 29-ei ülésére

## *Előterjesztő: Humánszolgáltatási Igazgatóság Intézményirányítási Osztály*

## *Ötvös Zoltán osztályvezető*

**Tárgy:** Javaslat a Magyar Máltai SzeretetszolgálatEgyesületKözép-Magyarországi Régiójának 2022. évről szóló beszámolójának elfogadására

*A napirend zárt ülésen történő tárgyalást nem igényel.*

Tisztelt Bizottság!

A szociális igazgatásról és szociális ellátásokról szóló 1993. évi III. törvény 121. § (1) bekezdése i) pontja alapján „*az ellátást biztosító szervezetet évente legalább egyszer beszámolási kötelezettség terheli.”*

Budapest Főváros II. Kerületi Önkormányzat 360/2007.(X.25.) képviselő-testületi határozatával 2007. november 1-jétől szerződést kötött a Magyar Máltai Szeretetszolgálat EgyesületKözép-Magyarországi Régiójával (továbbiakban: Máltai Szeretetszolgálat) az utcai szociális munka és a hajléktalan emberek nappali ellátásának biztosítása érdekében.

A szerződés a 2015. évben módosult, majd 2023. április 1. napjától a 160/2023.(III.30.) képviselő-testületi határozattal – a módosulásokat, kiegészítéseket is magába foglaló - új szerződés lépett hatályba.

A Máltai Szeretetszolgálat az ellátási szerződésben foglaltakon túl az Önkormányzat valamint a Prizma-Junior Zrt. közétkeztetést lebonyolító cég közreműködésével november hónapban 200 adag, december hónapban 637 adag meleg ételt juttatott el a rászorulóknak.

A fentieken kívül októberben a kerületi szakemberekkel együtt megrendezésre került a „*Felkészülés a téli időszakra”* tanácskozás, melyen az elmúlt év értékelésén túl ismertetésre kerültek a tárgyévi időszak információi, lakossági tudnivalói is.

A decemberben megtartott lakossági fórumot lehetőség volt a rendezvényen résztvevőknek kérdezni vagy elmondani a lakossági tapasztalatokat is.

Az ellátási szerződés 5. pontja alapján a Máltai Szeretetszolgálat elküldte az éves beszámolóját a Bizottság részére.

A szerződés 4. pontja szerint: *„A megrendelő Önkormányzat jelen szerződésben foglalt feladatok ellátásának ellenértékeként 3 000 000 Ft, azaz hárommillió forint támogatást nyújt pénzeszköz átadással a Szolgáltató részére, amely összeg évente emelkedik az infláció mértékével. Az Önkormányzat minden naptári évben két egyenlő részletben (május 31-ig és november 15-ig) utalja a támogatást a Szolgáltató OTP Bank Nyrt-nél vezetett 11784009-20200817 számú számlájára. A pénzügyi teljesítés feltétele a jelen szerződés 5.) pontjában foglalt pénzügyi és szakmai beszámoló elfogadása.*

Az Önkormányzat a 2022. évben 4 880 000 Ft támogatást utalt a feladat ellátásáért.

A támogatás felhasználásról a Máltai Szeretetszolgálat szakmai, pénzügyi elszámolást készített, melyhez csatolta a felhasznált költségek hitelesített másolatát.

Az önkormányzat Szervezeti és Működési Szabályzatáról szóló 13/1992.(VII.01.) önkormányzati rendelet 11. melléklete 6.1.15. pontja alapján a Bizottság dönt: *a szociális, és gyermekjóléti szolgáltatást nyújtó önkormányzati intézmények* és *az önkormányzattal szerződéses jogviszonyban álló szolgáltatók szakmai tevékenységéről szóló beszámolóinak elfogadásáról.*

A fentiek alapján kérem, hogy szíveskedjenek a **Magyar Máltai Szeretetszolgálat** 2022. évi beszámolóját megtárgyalni és elfogadni!

**HATÁROZATI JAVASLAT**

Budapest Főváros II. Kerületi Önkormányzat Képviselő-testületének Közoktatási, Közművelődési, Sport, Egészségügyi, Szociális és Lakásügyi Bizottságamegtárgyalta és elfogadta – a határozat mellékletét képező - Magyar Máltai Szeretetszolgálat EgyesületKözép-Magyarországi Régiója 2022. évre vonatkozó beszámolóját.

Felkéri a Bizottság elnökét, hogy a döntésről aMáltai Szeretetszolgálatvezetőjét tájékoztassa.

Felelős: Bizottság elnöke

Határidő: 2023. szeptember 15.

Budapest, 2023. augusztus 23.

Őrsi Gergely

Polgármester megbízásából eljárva

Ötvös Zoltán

osztályvezető

Megjegyzés: A beszámolóra kétszer kattintva nyílik meg a szöveg



*3(sz.) napirend*

## *E L Ő T E R J E S Z T É S*

**Előterjesztve: a Közoktatási, Közművelődési, Sport Egészségügyi, Szociális és Lakásügyi Bizottság 2023. augusztus 29-ei ülésére**

Tárgy: Testületi anyag véleményezése

Készítette: Ötvös Zoltán

***A napirend zárt ülésen történő tárgyalást nem igényel***

Tisztelt Bizottság!

**Az önkormányzat Szervezeti és Működési Szabályzatáról szóló 13/1992.(VII.01.) önkormányzati rendelet 11. melléklete 6.2.8. pontja alapján a Közoktatási, Közművelődési, Sport Egészségügyi, Szociális és Lakásügyi Bizottság véleményezi a Képviselő-testület elé benyújtásra kerülő egészségügyi, szociális és gyermekvédelmi tárgyú előterjesztéseket.**

**Kérem, szíveskedjenek megtárgyalni a** *„Javaslat a Magyar Máltai Szeretetszolgálat Egyesülettel a hajléktalan személyek rehabilitációjára feladat-ellátási szerződés megkötésére”* **tárgyú, 2023. augusztus 29-ei Képviselő-testületi ülésre történő előterjesztést.**

**Határozati javaslat**

**A Közoktatási, Közművelődési, Sport Egészségügyi, Szociális és Lakásügyi Bizottság a 2023. augusztus 29-ei Képviselő-testületi ülésre történő** *„Javaslat a Magyar Máltai Szeretetszolgálat Egyesülettel a hajléktalan személyek rehabilitációjára feladat-ellátási szerződés megkötésére”* **tárgyú előterjesztést tárgyalásra alkalmasnak tartja és javasolja az előterjesztés határozati javaslatának elfogadását.**

**Felelős: Közoktatási, Közművelődési, Sport Egészségügyi, Szociális és Lakásügyi Bizottság elnöke**

**Határidő: augusztus havi testületi ülés**

**Budapest, 20223. 08. 24.**

**Őrsi Gergely polgármester megbízásából eljárva**

**Ötvös Zoltán**

**osztályvezető**

1. **napirend**

**E L Ő T E R J E S Z T É S**

**Budapest Főváros II. Kerületi Önkormányzat Képviselő-testülete Közoktatási, Közművelődési, Sport, Egészségügyi, Szociális és Lakásügyi Bizottság**

**2023. augusztus 29 -i ülésére**

**Tárgy:** Javaslat a 2023/ 2024. tanévi felsőoktatási ösztöndíjpályázat kiírására

*A napirend tárgyalása zárt ülést nem igényel.*

**Tisztelt Bizottság!**

# A Közoktatási, Közművelődési, Sport, Egészségügyi, Szociális és Lakásügyi Bizottság Budapest Főváros II. Kerületi Önkormányzat Képviselő-testületének 7/2023. (IV.01.) önkormányzati rendelettel tanulmányi ösztöndíj alapításáról döntött. 2023. évben a felsőoktatási ösztöndíj pályázatot az alábbi tartalommal javasoljuk megjelentetni:

A II. kerületi Önkormányzat Képviselő-testületének Közoktatási, Közművelődési, Sport Egészségügyi, Szociális és Lakásügyi Bizottsága pályázatot ír ki a kerületben lakó, kiemelkedő tanulmányi eredményű, hátrányos helyzetű diákok részére. Az ösztöndíj összege 10 hónapra (egy tanulmányi évre) szól. Havi összege 5.000 Ft-tól 15.000 Ft-ig terjed. A megállapított ösztöndíj egy összegben kerül átutalásra.

**A pályázat benyújtására jogosult az a hallgató, aki együttesen megfelel az alábbi feltételeknek:**

* **Állandó lakóhelye a II. kerületben van,**
* Magyarországi felsőoktatási intézményben **aktív hallgatói jogviszonnyal** rendelkezik,
* A képzésre vonatkozó keretidőn belül **teljes idejű** (nappali tagozatos) **képzés keretében**, az alábbi képzési típusok egyikében **folytat tanulmányokat**:
* alapfokozatot és szakképzettséget eredményező alapképzés,
* mesterfokozatot és szakképzettséget eredményező mesterképzés,
* egységes osztatlan képzés, vagy
* államilag akkreditált felsőfokú szakképzés.
* **Családjában az egy főre jutó havi nettó jövedelem** összege **nem haladja meg** a mindenkori bruttó minimálbér 60%-át, ami jelenleg 139 200 Ft.
* Az ösztöndíj 10 hónap időtartamra nyerhető el, összege hallgatónként **50 000 forint és 150 000 forint/tanév** között kerül megállapításra.

**A pályázati kérelmek beérkezésének határideje: 2023. szeptember 19.** (kedd)

A hivatkozott rendelet értelmében a pályázati kiírást a Budai Polgárban, valamint az Önkormányzat honlapján kell közzétenni. Javasoljuk a pályázati felhívás bizottsági döntést követő megjelenítését a honlapon, továbbá a Budai Polgár soron következő – 2023 augusztus végén megjelenő – lapszámában.

A pályázati felhívás, a pályázati adatlap, valamint a pályázati adatlaphoz csatolandó jövedelem nyilatkozat jelen előterjesztés mellékletét képezik.

**Kérem a Tisztelt Bizottságot az előterjesztés megtárgyalására és a határozati javaslat elfogadására!**

**Határozati javaslat**

A Közoktatási, Közművelődési, Sport, Egészségügyi, Szociális és Lakásügyi Bizottság Budapest Főváros II. Kerületi Önkormányzat Képviselő-testületének a Képviselő-testület által kialakított bizottságok hatásköréről, a bizottságok és tanácsnokok feladatköréről szóló 24/2019. (XI.18.) önkormányzati rendelet 6. sz. melléklet 1.10) pontja alapján biztosított jogkörében eljárva úgy dönt, hogy – a határozat melléklete szerinti tartalommal – **a felsőoktatásban tanulók ösztöndíjpályázatát a 2023/2024-es tanévre kiírja.**

**Felelős:** Bizottság elnöke

**Határidő:** azonnal

*A határozati javaslat elfogadása egyszerű többségű szavazást igényel*

Budapest, 2023. augusztus 25.

**Ötvös Zoltán**

Osztályvezető

**……./2023.határozat melléklete**

Pályázati felhívás

**felsőoktatási ösztöndíjra a 2023 /2024-es tanévre**

Budapest Főváros II. Kerületi Önkormányzat Képviselő-testületének Közoktatási, Közművelődési, Sport, Egészségügyi, Szociális és Lakásügyi Bizottsága a 2023 /2024-estanévre felsőoktatási ösztöndíjpályázatot hirdet. A pályázatban részt vehet minden Magyarországon tanulmányokat folytató, felsőoktatási intézményben **aktív hallgatói jogviszonnyal** rendelkező **szociálisan rászoruló hallgató**, akinek **állandó lakóhelye a II. kerületben** van. Az ösztöndíj 10 hónap időtartamra nyerhető el, melynek összege hallgatónként **50 000 forint - 150 000 forint/tanév** között kerül megállapításra.

**A pályázat benyújtására jogosult az a hallgató, aki együttesen megfelel az alábbi feltételeknek:**

* **Állandó lakóhelye a II. kerületben van,**
* Magyarországi felsőoktatási intézményben **aktív hallgatói jogviszonnyal** rendelkezik,
* A képzésre vonatkozó keretidőn belül **teljes idejű** (nappali tagozatos) **képzés keretében**, az alábbi képzési típusok egyikében **folytat tanulmányokat**:
* alapfokozatot és szakképzettséget eredményező alapképzés,
* mesterfokozatot és szakképzettséget eredményező mesterképzés,
* egységes osztatlan képzés, vagy
* államilag akkreditált felsőfokú szakképzés.
* **Családjában az egy főre jutó havi nettó jövedelem** összege **nem haladja meg** a mindenkori bruttó **minimálbér 60%-át,** ami jelenleg 139 200 Ft..

**Az elbírálás során előnyt élvez** az a pályázó, aki:

* országos tanulmányi, művészeti vagy sportversenyen az első hat helyezett között végzett,
* eltartója/szülője munkanélküli, vagy öregségi nyugdíjban részesül,
* betegségben szenved, rokkant, vagy családjában folyamatos ellátást igénylő beteg vagy rokkant van (szakorvos igazolása szükséges),
* gyermeket nevel,
* nem a főváros területén működő intézményben tanul,
* a kerület területén önkéntes társadalmi munkát végez,
* kollégiumi ellátásra jogosult, de helyhiány miatt abban nem részesül.

**Nem részesülhet ösztöndíjban** az a pályázó, aki:

* a magyar Honvédség és a rendvédelmi feladatokat ellátó szervek hivatásos és szerződéses állományú hallgatója,
* doktori (PhD) képzésben vesz részt,
* kizárólag külföldi intézménnyel áll hallgatói jogviszonyban.

**A pályázás módja:** Pályázni kizárólag az erre a célra rendszeresített pályázati adatlap és annak kötelező mellékleteinek benyújtásával lehet.

**A pályázathoz kötelezően csatolni kell*:***

* a pályázati adatlap, (letölthető az önkormányzat honlapjáról www.masodikkerület.hu)
* jövedelemnyilatkozat (letölthető az önkormányzat honlapjáról [www.masodikkerület.hu](http://www.masodikkerület.hu)), A **jövedelem típusának megfelelő igazolás** vagy annak másolata,
* igazolás, hogy az á**llandó lakóhelye a II. kerületben van,**
* **A felsőoktatási intézmény által kiállított hallgatói jogviszony igazolás**, amely igazolja, hogy a pályázó a pályázati adatlapon megjelölt képzésben a 2023/ 2024-es tanév első félévében részt vesz,
* A kiemelkedő tanulmányi, művészeti, tudományos és sporttevékenységet tanúsító okmányok másolata.

Amennyiben a hallgatói jogviszony igazolást a pályázó önhibáján kívül a pályázat benyújtásának határidejéig nem tudja beszerezni, a pályázat kiírója hiánypótlásra ad lehetőséget. Az igazolás pótlására legkésőbb 2023. szeptember 25-ig van lehetőség.

**A pályázati kérelmek beérkezésének határideje: 2023. szeptember 19.** (kedd)

**A pályázati kérelmet aláírva, elektronikusan az alábbi címre kell benyújtani:**


II. Kerületi Polgármesteri Hivatal, Gottfriedné Tomka Fruzsina részére: [gottfriedne.tomka.fruzsina@masodikkerulet.hu](mailto:gottfriedne.tomka.fruzsina@masodikkerulet.hu)

**Érvénytelen** az a pályázat, amely a határidőn túl, a hiánypótlási felhívás ellenére hiányosan, vagy nem a megfelelő pályázati adatlapon kerül benyújtásra.

**A pályázatok elbírálása:**

A pályázatokról a Közoktatási, Közművelődési, Sport, Egészségügyi, Szociális és Lakásügyi Bizottság a benyújtási határidőt követő 30 napon belül dönt. A Bizottság döntése ellen jogorvoslatnak helye nincs. A döntésről a pályázók az elbírálást követő **15 napon belül** írásbankapnak értesítést. Az ösztöndíj folyósítása egy összegben, a döntést követő 30 napon belül, a hallgatókkal kötött megállapodást követően történik.

A pályázattal kapcsolatban bővebb információ a +3630/ 319-3405-ös telefonszámon vagy a [gottfriedne.tomka.fruzsina@masodikkerulet.hu](mailto:gottfriedne.tomka.fruzsina@masodikkerulet.hu) címen kérhető. A **pályázati adatlapok** letölthetők az önkormányzat honlapjáról: a II. Kerületi Önkormányzat Polgármesteri Hivatal honlapján: [www.masodikkerulet.hu/hirdetotabla/palyazatok](http://www.masodikkerulet.hu/hirdetotabla/palyazatok) vagy elérhetők a Központi Ügyfélszolgálatán (1024 Budapest, Margit u. 2-4.)



**FELSŐOKTATÁSI ÖSZTÖNDÍJPÁLYÁZAT**

**2023/ 2024. TANÉV**

**PÁLYÁZATI ADATLAP**

**Pályázó adatai:**

**\***Név: …………………………………………………… Adóazonosító 10 karakter): \_ \_ \_ \_ \_ \_ \_ \_ \_ \_

Édesanyja neve: ………………………………………………………

Születési hely, idő: ……………………………………………………

Lakcím: ………………………………………………………

E-mail cím: ……………………………………………… Telefonszám: 36 ……/ ……………………..

Bankszámlaszám: (2x vagy 3x 8 karakter) ……………………………………………………………….

Felsőoktatási Intézmény adatai:

**\***Intézmény neve: …………………………………………………………….

**\***Kar neve: ……………………………………………………………………

**\***Szak, szakpár: ………………………………………………………………

**\***Képzés típusa: ………………………………………………………………

Évfolyam: ……………….

**A pályázati adatlap csak a pályázati felhívásban megjelölt kötelező mellékletek együttes benyújtásával érvényes.**

**Jelen adatlaphoz csatolt mellékletek száma: \_\_\_\_**

**Büntetőjogi felelősségem tudatában kijelentem, hogy a fenti adatok a valóságnak megfelelnek. Tudomásul veszem, hogy a pályázat kiírója az általam közölt adatokat bármikor ellenőrizheti. Hozzájárulok ahhoz, hogy \*-gal jelölt adataimat a KKSE Bizottság döntésével egyidejűleg nyilvánosságra hozzák.**

**Kelt, ............................................................**

**....................................................**

**pályázó aláírása**

**JÖVEDELEMNYILATKOZAT**

**felsőoktatási ösztöndíj megállapításához**

Alulírott kérem, hogy részemre **felsőoktatási ösztöndíjra** való jogosultságot megállapítani szíveskedjenek.

**Személyi adatok**

1. A kérelmező személyére vonatkozó adatok:

**Név**: ....................................................................................

**Születési hely, idő** ...................................................................................

**Anyja neve**: ....................................................................................

**Lakcím**: ....................................................................................

**E-mail és telefonszám:** ....................................................................................

(A lakóhely és a tartózkodási hely megadásakor a lakcímnyilvántartásban bejelentett lakóhelyet, tartózkodási helyet kell feltüntetni.)

1. A kérelmezővel a kérelem benyújtásának időpontjában közös háztartásban élő közeli hozzátartozók

száma: \_\_\_\_\_\_\_\_\_\_\_\_ fő

1. A kérelmezővel közös háztartásban élő közeli hozzátartozók felsorolása:

|  |  |  |  |
| --- | --- | --- | --- |
|  | **Név** | **Rokoni kapcsolat** | **Önálló jövedelem** |
| 1. |  |  | van – nincs |
| 2. |  |  | van – nincs |
| 3. |  |  | van – nincs |
| 4. |  |  | van – nincs |
| 5. |  |  | van – nincs |
| 6. |  |  | van – nincs |

**A jövedelemnyilatkozatban szereplő jövedelmekről a jövedelem típusának megfelelő iratot vagy annak másolatát a kérelemhez mellékelni szükséges.**

**Jövedelmi adatok**

A táblázatba a családtagok jövedelmét a 3. pont szerinti sorrendnek megfelelően kell felvezetni.

|  |  |  |  |  |  |  |  |
| --- | --- | --- | --- | --- | --- | --- | --- |
| **a jövedelem típusa** | **kérelmező jövedelme** | **kérelmezővel közös háztartásban élő személyek jövedelme** | | | | | **Összesen** |
|  |  | **1.** | **2.** | **3.** | **4.** | **5.** |
| 1. Munkaviszonyból és más foglalkoztatási viszonyból származó jövedelem |  |  |  |  |  |  |  |
| 1. Társas és egyéni vállalkozásból, őstermelői, szellemi és más önálló tevékenységből származó jövedelem |  |  |  |  |  |  |  |
| 1. Táppénz, gyermekgondozási támogatások (GYED, GYES, CSED, családi pótlék, gyermektartásdíj stb.) |  |  |  |  |  |  |  |
| 1. Önkormányzat és állami foglalkoztatási szervek által folyósított rendszeres szociális ellátások |  |  |  |  |  |  |  |
| 1. Nyugellátás, és egyéb nyugdíjszerű rendszeres szociális ellátások |  |  |  |  |  |  |  |
| 1. Egyéb jövedelem (ösztöndíj, végkielégítés és állampapírból származó jövedelem, ingatlan, és ingó tárgyak értékesítéséből, bérbeadásból származó jövedelem) |  |  |  |  |  |  |  |
| 1. **A család összes nettó jövedelme** |  |  |  |  |  |  |  |
| 1. A család összes nettó jövedelmét csökkentő tényezők (fizetett tartásdíj összege) |  |  |  |  |  |  |  |

**Egy főre jutó havi családi nettó jövedelem: …………………… Ft/hó**

Büntetőjogi felelősségem tudatában kijelentem, hogy a közölt adatok a valóságnak megfelelnek. Az ösztöndíj megállapításához szükséges jövedelmet igazoló bizonylatokat egyidejűleg csatoltam. Hozzájárulok a kérelemben szereplő adatoknak az eljárás során történő felhasználásához. Kijelentem, hogy lakcímváltozás, illetve életvitelszerű tartózkodási hely változás esetén bejelentési kötelezettségemnek 8 munkanapon belül eleget teszek.

Kelt, ............................................................ ............................................................

aláírás

5.napirend

# E L Ő T E R J E S Z T É S

**Budapest Főváros II. Kerületi Önkormányzat Képviselő-testülete Közoktatási, Közművelődési, Sport, Egészségügyi, Szociális és Lakásügyi Bizottság**

**2023. augusztus 2 9 -i ülésére**

**Tárgy:** Javaslat az Közművelődési Keret terhére beadott pályázati program módosításáról

A napirend tárgyalása zárt ülést nem igényel.

**Tisztelt Bizottság!**

Budapest Főváros II. Kerületi Önkormányzat Képviselő-testülete Közoktatási, Közművelődési, Sport, Egészségügyi, Szociális és Lakásügyi Bizottság Budapest Főváros II. Kerületi Önkormányzat Képviselő-testületének, az Önkormányzat 2023. évi költségvetéséről szóló 6/2023. (II.28.) önkormányzati rendelet 11.§ (1) bekezdés b) pontjában biztosított jogkörében eljárva 2023. évben döntött KKSEB pályázatok támogatásáról.

A Közművelődési Keret terhére az egyéb fenntartású köznevelési intézmények és civil szervezetek szabadidős táborok, erdei iskolák és nyelvi táborok programjainak támogatására benyújtott pályázatokat a KKSEB 136/2023.(V.26.) határozatban döntött a pályázatok támogatásáról. A MEREK Sportegyesület eredeti elképzelés szerint, nyári tábort szerveztek volna súlyos mozgássérült fiatalok számára Zamárdiban, de a váratlan és kimagaslóan magas Nővéri felmondási hullám, ezt nem teszi lehetővé.

II. kerületben működő egyéb fenntartású köznevelési intézmények, civil szervezetek által szervezett táborok közül az alábbi módosítást kérne:

MEREK Sportegyesület: az „Nyári tábor Zamárdiban” helyett 2023. ősszel megrendezésre kerülő „Tatai edzőtábor kerekesszékes sportolók részére” szervezett tábor támogatására.

*A fenti módosítások elfogadását javasoljuk, azzal a kikötéssel, hogy* ***amennyiben a pályázati program nem kerül megvalósításra 2023. november 30-ig, a pályázó köteles visszautalni a támogatás összegét legkésőbb 2023. december 1. napjáig.***

**Határozati javaslat**

1. A Közoktatási, Közművelődési, Sport, Egészségügyi, Szociális és Lakásügyi Bizottság Budapest Főváros II. Kerületi Önkormányzat Képviselő-testületének a bizottságok hatásköréről, a bizottságok és tanácsnokok feladatköréről szóló 24/2019. (XI.18.) önkormányzati rendelet 6. sz. melléklet 1.9 pontja alapján úgy dönt, hogy a Budapest Főváros II. Kerületi Önkormányzat Képviselő-testületének az Önkormányzat 2023. évi költségvetéséről szóló 6/2023. (II.28.) önkormányzati rendelet 11.§ (1) bekezdés b) pontjában biztosított jogkörében eljárva úgy döntött, hogy a KKSE Bizottság **Közművelődési Keret** terhére a MEREK Sportegyesület által szervezett tábor a „Tatai edzőtábor kerekesszékes sportolók részére” megrendezését támogatja.

**Felelős:** KKSE Bizottság elnöke

**Határidő:** azonnal

*A határozati javaslat elfogadása egyszerű többségű szavazást igényel*

Budapest, 2023. augusztus 25.

**Ötvös Zoltán**

Osztályvezető